stanford-oval/wikipedia huggingface dataset:
USS Alligator (1862)
Valmistus

Yhdysvaltain hallitus tilasi insinööri Brutus de Villeroi’n suunnitteleman sukellusveneen Philadelphiasta Neafie & Levyltä. Alus laskettiin vesille 30. huhtikuuta 1862. Sen tarkoituksena oli torjua Pohjoisvaltioita uhkaavat Etelävaltioiden saartajat.
Aluksen pituus oli 14,02 metriä ja leveys 1,37 metriä. Aluksen syväys oli 1,83 metriä. Aluksen miehistönä oli kapteeni ja 16 miestä. Aluksen voimanlähteenä oli taitettavat airot. Aseistuksena sillä oli kaksi räjähdysmiinaa. Ilmanvaihto hoidettiin kahden kellukkeilla varustetun putken avulla, jotka ulottuivat vedenpinnan yläpuolelle. Aluksella oli kaksi ilmanpuhdistinta, joiden salaisuuden vei suunnittelija mennessään palatessaan Ranskaan.
Palvelus

Alus saapui 23. kesäkuuta hinattuna Chesapeakin ja Delawaren kanavan läpi Hampton Roadsiin. Sen tehtäväksi oli suunniteltu Petersburgin lähellä olevan Appomatoxin ylittävän rautatiesillan tuhoaminen. Suunnitelmasta kuitenkin luovuttiin, koska joki todettiin liian matalaksi ja virtaus liian suureksi. Alus hinattiin Washingtonin laivastontelakalle koeajoihin ja muutettavaksi, joiden aikana  luutnantti Thomas O. Selfridge Jr. vastaanotti päällikkyyden. Töiden aikana aluksen airot korvattiin 0,91 metrin ruuvimaisella potkurilla, joka mahdollisti neljän solmun nopeuden. Alus palasi 24. maaliskuuta Hampton Roadsiin.
Presidentti Abraham Lincoln tarkkaili sukellusvenettä toiminnassa. Vuoden 1863 alussa vara-amiraali Samuel F. Du Pont suunnitteli hyödyntävänsä sukellusvenettä Charlestonin operaatioissaan. Alus lähti 1. huhtikuuta Sumpterin hinaamana Port Royaliin. Huonon sään vuoksi Sumpter joutui seuraavana päivänä irrottamaan Alligatorin, joka upposi pian tämän jälkeen Cape Hatterasin rannikon edustalle Pohjois-Carolinassa.
Nykyään Yhdysvaltain merentutkimuslaitos NOAA, laivaston tutkimustoimisto ja laivaston historian ja perinteen alainen vedenalaisen arkeologian osasto etsivät tätä historiallisesti merkittävää alusta.
Nimi

Alligator sai lempinimensä ulkonäkönsä vuoksi: sen matala profiili, vihertävä väri ja etukupolin ”silmät” muistuttivat alligaattoria. Nimi ilmestyi asiakirjoihin vasta kesällä 1862, eikä alusta koskaan virallisesti nimetty. Aluksella ei käytetty etuliitettä ”USS” (United States Ship), koska sitä ei koskaan otettu laivaston täyteen palvelukseen ja toisaalta etuliite vakiintui vasta vuonna 1907. Sen käyttö nykyään on kunnianosoitus Alligatorin palvelukselle ja historialliselle merkitykselle.
Saenchai

| Saenchai |
| --- | --- |

Henkilötiedot
Syntynyt: 30. heinäkuuta 1980 (ikä 44) Maha Sarakham, Thaimaa
Kansalaisuus:   Thaimaa
Potkunyrkkeilijä
Aktiivisena:  1988–
Pituus:  166cm
Paino:  60kg
Kätisyys:  vasen
Seura(t):  Jocky Gym Sor Kamsing Reanresort Gym
Tilastot
Ottelut:  360
Voitot:  305
– tyrmäyksellä:  32
– päätöksellä:  273
Tappiot:  52
Ratkaisemattomat:  3
Suphachai Saenpong, tunnetaan paremmin nimellä Saenchai (thaiksi แสนชัย ซินบีมวยไทย, s. 30. heinäkuuta 1980 Maha Sarakham) on thaimaalainen thainyrkkeilijä. Hän on voittanut useita eri thainyrkkeilyn mestaruuksia, kuten Lumpinee-mestaruuden neljässä eri painoluokassa ja WMC:n kevytsarjan mestaruuden. Saenchai on myös otellut nyrkkeilyn parissa viiden ottelun verran ja voittanut PABA:n tilapäisen höyhensarjan mestaruuden.
Thainyrkkeily

Saenchai aloitti thainyrkkeilyn 8-vuotiaana ja liittyi myöhemmin Jockey Gym -seuraan harjoittelemaan. Hän voitti ensimmäisen kamppailun viikon harjoittelun jälkeen tuomariäänin. Saenchai muutti sittemmin Bangkokiin noin 17-vuotiaana, jolloin hän liittyi Somluck Kamsingin thaiseuraan. Tämän myötä Saenchain kehänimenä käytettiin Saenchai Sor.Kamsing.
Saenchai saavutti 1990-luvun lopulla ja 2000-luvun alussa Lumpineen ylemmän kärpäs-, kääpiö- ja ylemmän höyhensarjan mestaruudet. Tuolloin 1999 hänet valittiin Thaimaassa vuoden ottelijaksi. 2000-luvulla Saenchai otteli useita kamppailuja Lumpineen nyrkkeilystadionilla ja Rajadamnernin nyrkkeilystadionilla.
Thainyrkkeily > Euroopassa ja Japanissa

Hän kamppaili myös Euroopassa ja Japanissa ensimmäistä kertaa vuosien 2006–2009 aikana. Euroopassa Saenchai otteli ensimmäiseksi marokkolaista Joad Errajia vastaan SLAMM "Nederland vs Thailand" -tapahtumassa. Maaliskuussa 2006 käyty kamppailu päättyi Saenchain tyrmäysvoittoon ensimmäisessä erässä. Seuraavan kerran Saenchai otteli Euroopassa huhtikuussa 2007 ranskalais-italialaista WPKC:n potkunyrkkeilyn euroopanmestaria Fabio Pincaa vastaan. Ranskassa käyty kamppailu päättyi Saenchain voittoon tuomariäänin. Saenchai osallistui toisen kerran SLAMM "Nederland vs Thailand IV" -tapahtumaan, jossa hän kohtasi marokkolaisen Rachid Belanin. Maaliskuussa 2008 käyty viisieräinen kamppailu päättyi Saenchain voittoon tuomariäänin. Hänet nähtiin vielä SLAMM "Nederland vs Thailand V" -tapahtumassa marraskuussa 2011. Tuolloin Saenchai voitti belgialaisen Nico Veressenin tuomariäänin. Saenchai otteli 2000-vuosikymmenen puolella viimeisen kerran Englannissa järjestetyssä Muay Thai Legends -tapahtumassa Liam Harrisonia vastaan. Saenchai voitti kamppailun tuomariäänin.
Japanissa Saenchai kohtasi ensimmäiseksi korealaisen Sang-Soo Limin heinäkuussa 2006. Hän voitti kamppailun tyrmäyksellä toisessa erässä. Saenchai voitti myös toisen kamppailunsa Japanissa tyrmäyksellä Kenji Takemuraa vastaan tammikuussa 2007. Saenchai otteli kolmannen kerran vielä Japanissa Shinya Ishigea vastaan heinäkuussa 2007, jolloin hän voitti viisieräisen kamppailun tuomariäänin.
Saenchai valittiin vuonna 2008 toista kertaa urallaan vuoden thaimaalaiksottelijaksi.
Thainyrkkeily > 2010-luvulla

Saenchai aloitti uuden vuosikymmenen voittamalla avoimena olleen MTAA:n kevytsarjan mestaruuden. Hän voitti Kaliforniassa käydyn kamppailun Tetsuya Yamatoa vastaan tyrmäyksellä ensimmäisessä erässä potkaistuaan vastustajaa päähän.
Ennen Toyota Cupia Saenchai otteli kaksi kertaa Euroopassa ja kerran Kiinassa. Hän kohtasi Saksassa turkkilaisen Yetkin Ozkulin, jonka Saenchai voitti tyrmäyksellä toisessa erässä. Kesäkuussa 2010 hän puolestaan kohtasi Lontoossa englantilaisen Rob Storeyn. Saenchai voitti kamppailun neljännessä erässä teknisellä tyrmäyksellä, kun tuomari päätti keskeyttää kamppailun alapotkujen myötä, jotka vahingoittivat Storeyta sen verran. Vain muutamaa päivää myöhemmin Saenchai matkasi Kiinaan, jossa hän kohtasi Wang Wei Haon, jolle Saenchai hävisi tuomariäänin.
Palattuaan takaisin Thaimaahan, Saenchai osallistui heinäkuussa järjestettyyn Toyota Cupiin, jossa hän voitti avauskierroksella englantilaisen Imran Khanin teknisellä tyrmäyksellä toisessa erässä. Seuraavalla kierroksella Saenchai sai vastaansa japanilaisen Issei Ingram Gymin, jonka hän voitti myös teknisellä tyrmäyksellä. Tällä kertaa voitto tuli nopeammin jo kahden minuutin jälkeen ensimmäistä erää. Loppuottelussa Saenchai sai vastaansa iranilaisen Mazoud Izzadin, jonka hän voitti tyrmäyksellä hieman alle kahdessa minuutissa.
Toyota Cupin jälkeen Saenchai otteli lokakuussa 2010 Petchboonchuan Lumpineen ja World Muaythai Councilin kevytsarjan mestaruuksista. Viisieräinen kamppailu päättyi Saenchain voittoon tuomariäänin, jonka myötä hän voitti urallaan neljännen Lumpinee-mestaruusvyön eri painoluokassa. Joulukuussa 2010 Saenchai puolusti ensimmäisen kerran vasta voitettujaan mestaruuksia Nong-O Sit Oria vastaan. Saenchai voitti tälläkin kertaa kamppailun tuomariäänin ja piti mestaruutensa hallussa.
Nyrkkeily

| Saenchai |
| --- | --- |

Henkilötiedot
Koko nimi:  Suphachai Saenpong
Syntynyt: 30. heinäkuuta 1980 (ikä 44) Maha Sarakham, Thaimaa
Kansalaisuus:   Thaimaa
Nyrkkeilijä
Aktiivisena:  2002–2004
Pituus:  166 cm
Painoluokka:  höyhensarja
Kätisyys:  vasen
Ammattilaistilastot
Ottelut:  5
Voitot:  5
– tyrmäysvoitot:  2
Tappiot:  0
Saenchai päätyi nyrkkeilemään 2002 ja oli osa Patanakan Gym seuraa. Hän otteli urallaan kaikki ottelunsa Thaimaassa, vaikka kaikki Saenchain vastustajat olivat filippiiniläisiä. Hänen ensimmäinen ottelu oli Teofilo Tunacao vastaan toukokuussa 2002, jossa hän voitti tuomariäänin kahdeksaneräisen ottelun. Seuraavan kerran Saenchai otteli lokakuussa 2003, jolloin hän voitti tyrmäyksellä kolmannessa erässä Pablo Boy Guevarran.
Jo kolmannessa ottelussaan Saenchai otteli Rud 4K Kevkatchea vastaan avoimena olleesta PABA:n höyhensarjan mestaruudesta. Saenchai voitti kaksitoistaeräisen ottelun tuomariäänin ja hänet julistettiin mestariksi. Tammikuussa 2004 Saenchai puolusti ensimmäistä kertaa mestaruusvyötään Kevkatchea vastaan, jonka voitti edellisen kerran otellessaan mestaruudesta. Toisellakin kertaa Saenchai onnistui voittamaan ottelun tuomariäänin ja onnistui pitämään mestaruutensa.
Saenchai otteli mestaruusottelun jälkeen vielä yhen kerran huhtikuussa 2004. Hän voitti tyrmäyksellä Joebar Damosmogin kolmannessa erässä, joka oli samalla Saenchain uran viides voitto nyrkkeilyssä.
Saavutukset > Thainyrkkeily

Lumpinee
Ylemmän kärpässarjan mestaruus (kerran)
Kääpiösarjan mestaruus (kerran)
Ylemmän höyhensarjan mestaruus (kerran)
Kevytsarjan mestaruus (kerran, puolustanut kerran)
MTAA
Kevytsarjan mestaruus (kerran, puolustanut kerran)
WMC
Kevytsarjan mestaruus (kerran, puolustanut kahdesti)
WPMF
Tilapäinen välisarjan mestaruus (kerran)
Toyota Cup mestaruus (kerran)
WBC Diamond mestaruus (kerran)
Saavutukset > Nyrkkeily

PABA
Höyhensarjan mestaruus (kerran, puolustanut kerran)
Ferdinand Johann Wiedemann

Ferdinand Johann Wiedemann
Ferdinand Johann Wiedemann (ven. Фердинанд Иванович Видеман, Ferdinand Ivanovitš Videman) (30. maaliskuuta 1805 Haapsalu - 29. joulukuuta 1887 Pietari) oli virolainen, baltiansaksalainen kielitieteilijä, sekä viron että useiden muidenkin suomalais-ugrilaisten kielten merkittävä tutkija.
Muisto ja jälkimaine

Wiedemannin virolais-saksalainen sanakirja oli pitkälle 1900-luvulle asti viron sanaston tutkimuksen tärkeimpiä lähdeteoksia, ja hänen viron kielioppiaan pidetään edelleenkin viron kielen tieteellisen kuvauksen yhtenä perusteoksena. Myös mordvan, marin, komin ja udmurtin sekä liivin kielen ja vatjan kreevininmurteen tutkimuksessa hän on tärkeimpiä tienraivaajia. Kielentutkijana hän oli deskriptiivinen lingvisti, jota kielen ja sen rakenteen kuvaaminen kiinnosti enemmän kuin historiallis-vertaileva näkökulma. Viron kieltä hän katseli ulkopuolisen tutkijan näkökulmasta, ei äidinkielenä: Wiedemann ei pitänyt itseään virolaisen kieliyhteisön jäsenenä eikä halunnut puuttua viron kielen kehittämisen tai kielenhuollon kysymyksiin. Huno Rätsepin mukaan hänen tuotantonsa laajuus kertoo poikkeuksellisesta työkyvystä, ahkeruudesta ja sitkeydestä.
F. J. Wiedemannin mukaan on nimetty katu Tallinnassa ja Haapsalussa, ja Haapsalussa on hänen oletetun syntymäkotinsa seinässä muistolaatta. Haapsalussa nykyään toimiva Läänemaa Ühisgümnaasium -oppikoulu oli aiemmin nimetty hänen mukaansa.
Vuodesta 1989 lähtien Virossa on vuosittain myönnetty Ferdinand Johann Wiedemannin palkinto viron kielen tutkimuksen, huollon, opettamisen, edistämisen tai käytön alalla ansioituneelle henkilölle. Palkinto syntyi yksityisestä aloitteesta:  alullepanijoina olivat Väike-Maarjan koulun opettaja Irma Sild ja hänen puolisonsa, tuolloisen Energia-kolhoosin esimies Jüri Sild, hankkeeseen mukaan tuli kielentutkijoita ja kulttuurihenkilöitä, ja taloudellista tukea saatiin aluksi kolhoosilta, sittemmin mm. Väike-Maarjan kunnalta. Vuodesta 2009 lähtien palkintoa on jakanut Viron valtio (opetus- ja tiedeministeriö). Vuodesta 2019 lähtien palkinnon suuruus on ollut 65 000 euroa. Palkinnon myöntämisen yhteydessä Väike-Maarjassa järjestetään kielipäivä ja sikäläiseen Juhan Liivin puistoon istutetaan palkitun nimikkotammi. Haapsalun kaupungissa on sijoitettu merenrantaan penkkejä edesmenneiden Wiedemannin palkinnon saajien muistoksi.
Tieteellinen tuotanto

Kielitieteellisen tuotantonsa ohella Wiedemann kirjoitti kaksi kansatieteellistä teosta: Aus dem inneren und äusseren Leben der Ehsten (1876) sekä historiallis-kansatieteellisen johdannon julkaisemaansa liivin kielioppiin, ja lisäksi (yhdessä opettajatoverinsa E. Weberin kanssa) kasviopin Beschreibung der phanerogamischen Gewächse Esth-, Liv- und Curlands (1852).
Tieteellinen tuotanto > Teoksia

Wiedemann, Ferdinand Johann. 1847. Versuch einer Grammatik der syrjänischen Sprache : nach dem in der Übersetzung des Evangelium Matthäi gebrauchten Dialekte / von Ferdinand Joh. Wiedemann. Reval.
Wiedemann, Ferdinand Johann. 1847. Versuch einer Grammatik der tscheremissischen Sprache : nach dem in der Evangelienübersetzung von 1821 gebrauchten Dialekte / von Ferdinand Joh. Wiedemann. Reval: Kluge.
Wiedemann, Ferdinand Johann. 1851. Grammatik der Wotjakischen Sprache nebst einem kleinen wotjakisch-deutschen und deutsch-wotjakischen Wörterbuche. Kluge und Strom.
Wiedemann, Ferdinand Johann; Weber, Eduard Franz 1852. Beschreibung der phanerogamischen Gewächse Esth-, Liv- und Curlands : mit möglichst genauer Angabe der Fundorte und der geographischen Verbreitung nebst Andeutung über den Gebrauch in medicinischer, technischer und öconomischer Beziehung. Reval: Franz Kluge.
Wiedemann, Ferdinand Johann 1852 Einige Bemerkungen über das Neugriechische und sein Verhältniss zum Altgriechischen und zu den romanischen Sprachen
Wiedemann, Ferdinand Johann 1856 Musikalische Effectmittel und Tonmalerei
Wiedemann, Ferdinand Johann 1857 Der Frühling : ein Vortrag
Sjögren, Anders Johan & F. J. (Ferdinand Johann) Wiedemann. 1861. Joh. Andreas Sjögren’s gesammelte Schriften. Band 2, Theil 1, Livische Grammatik nebst Sprachproben / [Anders Johan Sjögren] ; im Auftrage der Kaiserlichen Akademie der Wissenschaften bearb. und mit einer historisch-ethnographischen Einleitung versehen von Ferdinand Joh. Wiedemann. St. Petersburg: Kaiserliche Akademie der Wissenschaften.
Wiedemann, Ferdinand Johann 1864. Versuch ueber den Werroehstnischen Dialect. St. Petersburg.
Wiedemann, F. J. 1865. Grammatik der ersa-mordwinischen Sprache : nebst einem kleinen mordwinisch-deutschen und deutsch-mordwinischen Wörterbuch. St.Petersburg: Eggers.
Wiedemann, F. J. (Ferdinand Johann). 1869. Ehstnisch-Deutsches Wörterbuch / von F. J. Wiedemann. St. Petersburg: Commissionäre der Kaiserlichen Akademie der Wissenschaften.
Wiedemann, Ferdinand Johann 1876. Aus dem inneren und äusseren Leben der Ehsten.
Wiedemann, Ferdin. Johann. 1880. Syrjänisch-deutsches Wörterbuch nebst einem Wotjakisch-deutschen im Anhange und einem deutschen Register. St. Petersburg.
Wiedemann, Ferdin. Johann. 1884. Grammatik der syrjänischen Sprache : mit Berücksichtigung ihrer Dialekte und des Votjakischen. Wiedemann. St. Petersburg.
Ferdinand Johann Wiedemann, Mälestusi minu elust. Teateid ja ülestähendusi minu sugulaste kohta, kogutud St. Peterburis 1858. aastast alates. Tõlkinud Anti Lääts; toimetanud Jaak Peebo. Sari "Ajajõe tagant", Ilmamaa, Tartu 2014, 456 lk; ISBN 9789985774106
Kirjallisuutta

Julius Krohn, Ferdinand Johann Wiedemann (Valvoja 1888: 2)
E. N. Setälä, Dem Andenken Ferdinand Johann Wiedemanns (Finn.-ugr. Forschungen V, 1905)
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Ranska  BnF data  Saksa  Israel  Yhdysvallat  Latvia  Tšekki  Kreikka  Alankomaat  Puola  Vatikaani 
Tieteilijät:  International Plant Names Index 
Henkilöt:  Deutsche Biographie  DDB 
Muut:  IdRef  Te Papa (New Zealand)
Itsensä vahingoittaminen ilman itsemurhatarkoitusta

Itsensä vahingoittaminen ilman itsemurhatarkoitusta (engl. nonsuicidal self-injury, lyh. NSSI) on tarkoituksellista ja suoraa oman kehon kudosten havaittavissa olevaa vaurioittamista ilman minkäänlaista tarkoitusta kuolla teon seurauksena. NSSI:tä esiintyy erityisesti nuorilla.
NSSI on pitkään kuvailtu diagnostisesti epävakaan persoonallisuuden oireeksi. Niillä on selvä yhteys, mutta NSSI:tä esiintyy myös henkilöillä, joilla on muita persoonallisuushäiriöitä, Diagnostic and Statistical Manual of Mental Disorders -diagnoosijärjestelmän (DSM) akselin 1 häiriöitä tai ei lainkaan psyykkistä monihäiriöisyyttä.
DSM-diagnoosijärjestelmän viidennessä, vuonna 2013 julkaistussa versiossa on NSSI-häiriö (NSSID) ehdokasdiagnoosina.
Määritelmät > DSM-5-TR

Diagnostic and Statistical Manual of Mental Disorders -diagnoosijärjestelmän (DSM) viidennen version uudistetun version (DSM-5-TR) kriteerit NSSI-häiriölle:
CI. Viimeisen vuoden aikana henkilö on vähintään viitenä päivänä tahallisesti vahingoittanut ruumiinsa pintaa tavalla, joka todennäköisesti aiheuttaa verenvuotoa, mustelmia tai kipua (esim. viiltäminen, polttaminen, puukottaminen, lyöminen, liiallinen hankaaminen), odottaen, että vammasta aiheutuu vain vähäistä tai kohtalaista fyysistä haittaa (eli itsemurha-aikomus ei ole olemassa).
Huomaa: Itsemurha-aikomuksen puuttuminen on joko henkilön itsensä ilmoittama tai se voidaan päätellä henkilön toistuvasta sitoutumisesta käyttäytymiseen, jonka hän tietää tai on oppinut, että se ei todennäköisesti johda kuolemaan.
CK. Yksilö syyllistyy itseään vahingoittavaan käyttäytymiseen yhden tai useamman seuraavan odotuksen mukaisesti:
90. Saadakseen helpotusta negatiivisesta tunteesta tai kognitiivisesta tilasta.
91. Ratkaistakseen ihmissuhdeongelman.
92. Saavuttaakseen positiivinen tunnetila.
Huomaa: Haluttu helpotus tai vaste koetaan itsetuhon aikana tai pian sen jälkeen. Henkilöllä voi olla käyttäytymismalleja, jotka viittaavat riippuvuuteen toistuvasta itsetuhosta.
CP. Tarkoitukselliseen itsensä vahingoittamiseen liittyy ainakin yksi seuraavista:
95. Ihmissuhdevaikeudet tai negatiiviset tunteet tai ajatukset, kuten masennus, ahdistus, jännitys, viha, yleinen ahdistus tai itsekritiikki, jotka esiintyvät välittömästi ennen itseä vahingoittavaa tekoa.
96. Ennen tekoon ryhtymistä aiottuun käyttäytymiseen liittyvä, vaikeasti hallittavissa oleva keskittyminen.
97. Itsensä vahingoittamista koskeva ajattelu, jota esiintyy usein, vaikka sitä ei tehtäisikään.
CT. Käyttäytyminen ei ole sosiaalisesti sanktioitua (esim. kehon lävistys, tatuointi, osa uskonnollista tai kulttuurista rituaalia) eikä rajoitu ruven nyppimiseen tai kynsien puremiskeluun.
CU. Käyttäytyminen tai sen seuraukset aiheuttavat kliinisesti merkittävää ahdistusta tai häiriötä ihmissuhteissa, akateemisessa elämässä tai muilla tärkeillä toimintakyvyn alueilla.
CV. Käyttäytyminen ei tapahdu yksinomaan psykoottisten jaksojen, deliriumin, päihtymyksen tai vieroitusoireiden aikana. Henkilöillä, joilla on neurologinen kehityshäiriö, käyttäytyminen ei ole osa toistuvien stereotypioiden mallia. Käyttäytyminen ei selity paremmin muulla mielenterveyden häiriöllä tai sairaudella (esim. psykoottinen häiriö, autismin kirjon häiriö, älyllinen kehitysvamma, Lesch–Nyhanin oireyhtymä, kaavamaiset liikehäiriöt, johon liittyy itsensä vahingoittaminen, karvojennyppimishäiriö, ihon pakonomainen nyppiminen).
Määritelmät > International Society for the Study of Self-Injury

Kansainvälinen itseensä kohdistuvan väkivallan tutkimukseen keskittyvä järjestö International Society for the Study of Self-Injury esittää NSSI:n määritelmässään neljä keskeistä kriteeriä:
Vahinko on tahallinen tai odotettavissa: Riskialtista käyttäytymistä, kuten turvavyön käyttämättä jättämistä, joka ei välttämättä johda vahinkoon, ei lasketa.
Vahinko aiheuttaa välittömän fyysisen vamman: Itselleen haitallisen toiminnan tulee aiheuttaa heti fyysinen vamma, joten esimerkiksi sinänsä vaarallinen syömättä jättäminen ei täytä NSSI:n kriteerejä, sillä syömättä jättämisen haitat kasautuvat ajan myötä.
Toiminnan tarkoitus ei ole tappaa itsenään: Vaikka itsensä vahingoittamiseen saattaa liittyä itsemurha-ajatuksia, NSSI:n määritelmässä itsemurhatarkoituksessa tehtyä itsensä vahingoittamista ei lasketa. Jotkut käyttävät itsensä vahingoittamista itsetuhoisten halujensa hallitsemiseksi.
Ei ole osa sosiaalisia tai kulttuurisia käytäntöjä: NSSI:n piiriin ei lasketa sellaista fyysistä vahinkoa aiheuttavaa toimintaa, joka on yhteiskunnasa hyväksyttävää tai osa kulttuurista, hengellistä tai uskonnollista rituaalia. Näihin kuuluvat muun muassa lävistysten ja tatuointien ottaminen sekä uskonnollinen itsensä ruoskiminen, kuten joidenkin šiiamuslimien harjoittama tatbir.
Maahockeyn SM-sarja

| Maahockeyn SM-sarja |
| --- | --- |

Laji:  Maahockey
Maa(t):   Suomi
Perustettu:  1951
Joukkueita:  4
Hallitseva mestari:  Warriors HC
Aiheesta muualla
Sivusto
Maahockeyn SM-sarja on maahockeyn korkein sarjataso Suomessa. Miehet ja naisevat pelaavat kumpikin omia SM-sarjojaan varsinaisessa maahockeyssa, sisähockeyssa (engl. indoor hockey) ja hockey5 -pelimuodossa. Suomen mestaruuksista pelataan kesäkaudella sekä maahockeyssa että hockey5:ssa ja talvikaudella sisähockeyssä.
Historia

Suomeen maahockey saapui Saksassa opiskelleen Erik von Frenckellin mukana vuonna 1915. Samana vuonna painettiin ensimmäinen maahockeyn suomenkielinen sääntökirja sekä pelattiin Suomen ensimmäiset maahockeyottelut.
Suomessa aloitettiin maahockeyn pelaaminen toden teolla kuitenkin vasta 1950-luvun alussa, kun Suomi oli saanut isäntämaana edustusjoukkueelleen paikan vuoden 1952 Helsingin olympialaisiin.
Ensimmäisen kerran maahockeyn miesten Suomen mestaruudesta pelattiin vuonna 1951, jolloin kultaa voitti Hämeenlinnan Pallokerho.
Vuosien 1950–1989 välisenä ajanjaksona maahockeyn SM-sarjan valtikka pysyi pääkaupunkiseudun hockeyseuroilla.
Hämeenlinnalainen HT-85 hallitsi maahockeyn SM-sarjaa 2000-luvulle tultaessa ja joukkue menestyi myös kansainvälisissä EuroHockey Club Champions -turnauksissa.
HT-85:n menestysvuosien jälkeen turkulainen HC Kilppari on voittanut miesten Suomen mestaruuden kahdeksan kertaa vuosina 2013–2016, 2018–2020 ja 2022.
Maahockeyn, sisähockeyn ja hockey5 -pelimuodon Suomen mestari vuonna 2019 oli turkulainen HC Kilppari, joka voitti historiallisesti kolmen eri hockey -pelimuodon Suomen mestaruuden saman kalenterivuoden aikana.
Hallitseva miesten Suomen mestari 2024 on helsinkiläinen Warriors HC, joka voitti mestaruuden myös 2023.
Miesten SM-mitalistit vuodesta 1985

| Vuosi | Kultaa | Hopeaa | Pronssia |
| --- | --- | --- | --- |
| 1985 | EsU HC | Hämeenlinnan Tiikerit | Team EsU |
| 1986 | EsU HC | Hämeenlinnan Tiikerit | Team EsU |
| 1987 | Espoo Hockey Club | Hämeenlinnan Tiikerit | EsU-Team |
| 1988 | Espoo HC | Hämeenlinnan Tiikerit | Team EsU |
| 1989 | Espoo HC | HT-85 | Hämeenlinnan Tiikerit |
| 1990 | Hämeenlinnan Tiikerit | Hockey Team-85 | EsU |
| 1991 | Espoo HC | Hämeenlinnan Tiikerit | HT-85 |
| 1992 | Hämeenlinnan Tiikerit | Espoo HC | HT-85 |
| 1993 | Espoo HC | Tampereen Pallo-Haukat | Hämeenlinnan Tiikerit |
| 1994 | Espoo HC | ABC-Team | Tampereen Pallo-Haukat |
| 1995 | Espoo HC | ABC-Team | HT-85 |
| 1996 | Espoo HC | HT-85 | HC Atlant |
| 1997 | HT-85 | Espoo HC | HC Atlant, Porvoo |
| 1998 | HT-85 | Espoo HC | Tampereen Pallo-Haukat |
| 1999 | HT-85 | ABC-Team, Helsinki | Tampereen Pallo-Haukat |
| 2000 | HT-85 | ABC-Team | Brake Men Team, Lahti |
| 2001 | HT-85 | ABC-Team | BMT |
| 2002 | HT-85 | ABC-Team | Tempo, Helsinki |
| 2003 | HT-85 | BMT | ABC-Team |
| 2004 | HT-85 | ABC-Team | BMT |
| 2005 | HT-85 | ABC-Team | Seinäjoki United |
| 2006 | ABC-Team | Tempo | HT-85 |
| 2007 | HT-85 | ABC-Team | Seinäjoki United |
| 2008 | Seinäjoki United | Tempo | Porvoo HC |
| 2009 | ABC-Team | Tempo | Seinäjoki United |
| 2010 | Seinäjoki United | ABC-Team | HC Kilppari |
| 2011 | Seinäjoki United | ABC-Team | HC Kilppari |
| 2012 | Seinäjoki United | ABC-Team | HC Kilppari |
| 2013 | HC Kilppari | Seinäjoki United | HT-85 |
| 2014 | HC Kilppari | Seinäjoki United | ABC-Team |
| 2015 | HC Kilppari | Seinäjoki United | HT-85 |
| 2016 | HC Kilppari | Seinäjoki United | ABC-Team |
| 2017 | Seinäjoki United | HC Kilppari | ABC-Team |
| 2018 | HC Kilppari | HT-85 | ABC-Team |
| 2019 | HC Kilppari | ABC-Team | HT-85 |
| 2020 | HC Kilppari | ABC-Team | HT-85 |
| 2021 | Vantaa HC | HC Kilppari | ABC-Team |
| 2022 | HC Kilppari | HT-85 | Warriors HC |
| 2023 | Warriors HC | HT-85 | HC Kilppari |